Un incendiu izbucnit în plină zi, duminică, la Fălticeni, a distrus două garaje și un autoturism, punând în pericol și alte construcții din apropiere, inclusiv un bloc de locuințe.
La sosirea echipajelor de pompieri, la fața locului ardeau generalizat două garaje, existând pericol real de propagare.
Din fericire, flăcările au fost localizate la timp, fiind salvate clădirile din apropiere, cu bunurile aferente.
Din ancheta pompierilor rezultă că incendiul a izbucnit, cel mai probabil, din cauza jarului și a scânteilor purtate de vânt, provenite de la focul unui grătar.
Cele două garaje au fost distruse de flăcări, inclusiv un autoturism și bunuri depozitate în cele două construcții.
De asemenea, flăcările au degradat un alt autoturism, dar și alte bunuri materiale.